Čoraz viac slovenských webov sa stáva obeťou hackerov. Pomáhajú si aj známym vyhľadávačom.
Aktuálne problémy slovenskej predajnej siete Carrefour, ktorej útočníci hackli webstránku, na Slovensku nie sú jediným podobným prípadom.
V priebehu tohto týždňa mala problémy aj stránka Tesatel.sk žilinského poskytovateľa internetových a televíznych služieb. Jeho web hackeri taktiež vzhľadovo "vylepšili", aktuálne je však stránka dostupná už v pôvodnej podobe.
Oveľa horšie ale dopadol portál DataSolution.sk, čo nebolo dobrou správou najmä pre medikov, vyučujúcich a iných ľudí z lekárskej oblasti. Na webe totiž bola prístupná internetová verzia Lexikónu medicíny – novšej verzie Encyklopédie medicíny, ktorá vychádzala v tlačenej podobe v rokoch 1993 až 2004 a bola najväčšou slovenskou encyklopédiou.
Portál bol podľa hlásení čitateľov
nedostupný už niekoľko týždňov. Za útokom na web stojí skupina Bangladesh Black Hackers, ktorá sa snaží poukázať na početné incidenty na hraniciach s Indiou, pri ktorých za posledných desať rokov zahynulo údajne cez tisíc obyvateľov Bangladéša.
Prevádzkovateľ webu, firma Data Solution, s.r.o., podľa svojho stanoviska pre Živé.sk o situácii nevedel. Problém po jeho nahlásení promptne vyriešil, dnes je tak lexikón opäť dostupný on-line.
Zrejme náhoda
Vo všetkých spomenutých prípadoch išlo zrejme len o "defacerov", teda útočníkov, ktorých cieľom je len zmeniť vzhľad webu a prípadne ho využiť na šírenie svojho "posolstva".
Jedným zo spôsobov, akým mohli hackeri naraziť práve na slovenské stránky, je takzvaný Google hacking. Záškodníci pri metóde využívajú webový vyhľadávač na pátranie po stránkach obsahujúcich konkrétne textové reťazce, súvisiace s možnými dierami na webe.
Rovnaký postup podľa vlastných tvrdení využili hackeri Prdx a Drankiz, ktorí v priebehu 14 dní dvakrát nezávisle zaútočili na webstránku Carrefour.sk.